‘Ons het vir advertensieborde oor ANC, e-tol betaal’Dit het Sondag aan die lig gekom wie betaal het vir die advertensieborde langs Gautengse hoofweë wat met die ANC en die e-tolstelsel gekskeer. “Die advertensieborde is ons s’n,” het Mmusi Maimane, die DA se premierskandidaat in Gauteng, Sondag gesê. Op die advertensieborde staan daar in wit op swart: “E-tolls. Proudly brought to you by the ANC”. Maimane sê die boodskap van die advertensieborde is “100% akkuraat” en dit is moeilik om te verstaan hoekom die ANC ontsteld is daaroor. “E-tol is begin onder leiding van ŉ ANC-minister, ondersteun deur die ANC se uitvoerende raad in Gauteng, as wet bekragtig deur die ANC-meerderheid in die parlement en deur ŉ ANC-president onderteken.” Maimane sê die regerende party het aanklagte oor die advertensieborde by die Gesagsliggaam vir Reklamestandaarde en die Onafhanklike Verkiesingskommissie aanhangig gemaak. “Ons sê bring dit. Ons sal ons reg om advertensieborde op te rig verdedig by enige forum wat die ANC kies.” Die ANC sê hy sal later op die DA se bewerings reageer. Die maatskappy Till Outdoor besit die advertensieborde, maar wou aanvanklik nie sê wie die kliënt is nie, omdat ‘n vertroulikheidsooreenkoms aangegaan is.